***ЖАЛЕЗНІЦА***

*Жалезніца – майстэрня па апрацоўцы жалеза, жэсці.*

1762 год – прыкладная дата заснавання вёскі *Жалезніца*. Налічвала яна тады 13 двароў, у якіх пражывала 104 жыхары. Знаходзілася ва ўладаннях пана Бяляцкага. У пачатку 19 стагоддзя вёска належыла былому засядацелю Вікенцію Восіпавічу Кашо-Згерскаму, а потым перайшла да яго сына, губернскага сакратара Ігнація Вікенцьевіча. Вёска належыла ім да адмены прыгоннага права.

Паводле шостай рэвізіі, што праводзілася ў 1811 годзе ў вёсцы было 20 двароў і 24 жыхары мужчынскага полу. Асабліва трэба падкрэсліць цікавы факт – вёска вызначалася сваімі доўгажыхарамі, магчыма і назву такую мела – Жалезніца.

На пачатку 19 стагоддзяў вёсцы з 10 сялянскіх гаспадароў узрост трох перавышаў 90 гадоў. Так, селянін Міхаіл Іваноў пражыў 94 гады (памёр у 1809г.), Марк Дзямідаў – 100 гадоў (памёр у 1810г.), а Іван Іваноў у свае 96 гадоў уцёк ад памешчыка і з 1811 года лічыўся ў вышуку. Што прымусіла яго на такі рызыкоўны крок – невядома, але можа і тое, што яго сыны – 51-гадовы Даніла ў 1806 і 41-гадовы Сідар у 1811 былі аддадзены ў рэкруты. Да параўнання адзначым, што паводле рэвізіі 1811 года ні ў адным населеным пункце Чэрыкаўскага павета ні было такой колькасці старажылаў.

Па данных інвентару 1848 года Жалезніца ўваходзіла ў склад маёнтка Гурь Чэрыкаўскага павета. Вёска налічвала 16 сялянскіх двароў і 117 жыхароў. Побач з вёскай знаходзілася карчма. Гаспадары маёнтка мелі тут 500 дзесяцін зямлі. Сяляне выконвалі розныя павіннасці: за зямлю, палеткі, сенажаць, плацілі грашовы чынш, некалькі дзён на тыдзень адбывалі паншчыну і павінны былі здаваць прадуктовы аброк: птушку, яйкі, грыбы, ягады, мёд.

У другой палове 19 стагоддзя насельніцтва вёскі значна ўзрасло. У 1884 у вёсцы налічвалася 243 жыхары. Апрача земляробства сяляне займаліся калёсным і сталярным промысламі. У 1897 годзеў Жалезніцы налічваецца ўжо 336 жыхароў.

У пачатку 20 стагоддзя была адкрыта школа (народнае вучылішча), у якой у 1907 навучалася 60 хлопчыкаў і 5 дзяўчынак.

У 1925 годзе пачала дзейнічаць працоўная школа 1-й ступені, у якой было 45 вучняў.

1926. У вёсцы 68 двароў і 367 жыхароў.

У 1942-1943 гадах Жалезніца з’яўлялася базай партызанскага атрада “За Радзіму”.

У 1986 годзе ў вёсцы Жалезніца налічваецца ўсяго 34 гаспадаркі і 56 жыхароў.

На вялікі жаль, зараз Жалезніцы больш не існуе. Чорнае крыло Чарнобыльскай катастрофы закранула і яе. Жыхары Жалезніцы вымушаны былі пакінуць родныя мясціны таксама назаўсёды. Толькі на Радаўніцу прыязджаюць землякі пакланіцца продкам і той зямлі, на якой рабілі першыя крокі.